b'\n_START_ARTICLE_\nGerard Oskamp\n_START_SECTION_\nLiv og virke\n_START_PARAGRAPH_\nGerard Oskamp var opprinnelig utdannet cellist og begynte sin karriere som cellist i Rotterdams Filharmoniske Orkester hvor han ble i tre \xc3\xa5r. Han studerte deretter dirigering med Edo de Waart, Hans Swarowsky og Ferdinand Leitner og begynte sin dirigentkarriere i 1976 etter \xc3\xa5 ha tatt f\xc3\xb8rstepris i John Player-konkurransen i Bournemouth, noe som ga ham engasjementer med Bournemouth Symphony Orchestra og flere andre britiske orkestre. I 1980 vant han f\xc3\xb8rstepris i den internasjonale dirigentkonkurransen til ungarsk fjernsyn og fikk \xc3\xa5ret etter et engasjement med statsoperaen i Budapest i Verdis La Traviata som ble hans operadebut. _NEWLINE_Fra 1987 til 1989 var han sjefdirigent for Stavanger Symfoniorkester og var fram til 1988 ogs\xc3\xa5 leder for Det Norske Bl\xc3\xa5seensemble. I 1994 ble han operadirekt\xc3\xb8r ved Volkstheater Rostock hvor han ble i tre \xc3\xa5r, og fra 2002 til 2007 var han generalmusikkdirekt\xc3\xb8r ved Schleswig-Holsteins statsteater i Flensburg. P\xc3\xa5 1990-tallet har han hatt hyppige engasjementer ved operaen i Graz og det n\xc3\xa5 nedlagte orkesteret Philharmonie Hungarica. Siden 2013 har han v\xc3\xa6rt sjefdirigent for Mitteldeutsche Kammerphilharmonie i Sachsen-Anhalt._NEWLINE_Oskamp har spilt inn over 20 plater og dirigert mer enn 120 orkestre verden over.'